বিদ্যাসুন্দর
বিদ্যাসুন্দর বা কালিকামঙ্গল হল মধ্যযুগীয় বাংলা মঙ্গলকাব্য ধারার অন্তর্গত একটি প্রণয়কাব্য। খ্রিস্টীয় একাদশ শতাব্দীর সংস্কৃত কবি বিলহণের চৌরপঞ্চাশিকা অবলম্বনে বিদ্যা ও সুন্দরের প্রণয়কাহিনি এই কাব্যের মূল উপজীব্য। ষোড়শ-সপ্তদশ শতাব্দীতে কবি কঙ্ক, শাহ বারিদ খান ও দ্বিজ শ্রীধর বিদ্যাসুন্দরের কাহিনি অবলম্বনে প্রথম বাংলা কাব্য রচনা করেছিলেন। পরে কৃষ্ণরাম দাস, বলরাম চক্রবর্তী, রায়গুণাকর ভারতচন্দ্র, রামপ্রসাদ সেন প্রমুখ কবিরাও এই ধারায় কাব্য রচনা করেন। এঁদের মধ্যে ভারতচন্দ্র রচিত বিদ্যাসুন্দরই শ্রেষ্ঠ বলে বিবেচিত হয়।